КIэлъыгъэхуабэ хуащI
Налшык и зыгъэпсэхупIэм, ХьэтIохъущокъуэм и жыг хадэм, мазаем и 23-м щIалэгъуалэр щызэхуэсат XXII ЩIымахуэ Олимп Джэгухэм зэрыригушхуэр ягъэлъэгъуэну. Ар къызэригъэпэщащ КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм. Мы Iуэхум хэтащ еджапIэ нэхъыщхьэхэм щIэс щIалэгъуалэр, школакIуэхэр, абыхэм я адэ-анэхэм, адэшхуэ-анэшхуэхэм ящыщхэр.
Къызэхуэсахэм пщэдджыжь зарядкэ ящIащ, ныпхэр яIыгъыу къэфащ, уэрэд жаIащ. ЗэIущIэм хэтащ Олимпиадэм и дамыгъэ тхьэкIумэкIыхьым, щомыщым, мыщэм я теплъэхэм хуэдэу зызыхуэпахэр.
Зэхыхьахэм ягъэлъэпIащ Хэкум и хъумакIуэм и махуэри. Зауэм теухуа уэрэдхэр ягъэзэщIащ. Абы и щIыхькIэ щIалэгъуалэм гупитIу загуэшри страйкболымкIэ зэхьэзэхуащ. ТекIуахэм иратащ саугъэтхэр.
Гугъуэт Заремэ.
